JÁNOSHÁZA VÁROS

ÖNKORMÁNYZATÁNAK

KÉPVISELŐ-TESTÜLETE

JÁNOSHÁZA

 **J E G Y Z Ő K Ö N Y V**

 Készült: **Jánosháza** Város Önkormányzatának Képviselő-testülete **2017. június 15-én megtartott** ülésén.

 Jelen vannak:

Dr. Kiss Imre alpolgármester

Németh Zoltán, képviselő

 Stankovics István képviselő

Balhási Imréné képviselő

 Bertáné Dörnyei Judit, képviselő (5 fő)

Igazoltan távol van:

Kiss András polgármester

Jakab Tibor, képviselő

Meghívottak közül jelen van:

 dr. Balás Endre jegyző

 Horváthné Apró Erzsébet pénzügyi osztályvezető

 Dr. Kiss Imre alpolgármester: Köszönti a megjelenteket. Megállapítja, hogy az ülés határozatképes, 7 fő képviselőből 5 fő jelen van, az ülést megnyitja. Jegyzőkönyv-hitelesítőnek javasolja Bertáné Dörnyei Judit, és Balhási Imréné képviselőket. Javasolja a meghívóban szereplő napirendi pontok elfogadását az alábbiak szerint:

1. Terület-és Településfejlesztési Operatív programban nyertes pályázatok kapcsán TOP pályázat, és műszaki előadó kiválasztása

Előadó: jegyző

Zárt ülés keretében

1. Jelzálogjog törlés

Előadó: alpolgármester

 A Képviselő-testület 5 igen szavazattal, ellenszavazat és tartózkodás nélkül a javasolt napirendi pontot és a jegyzőkönyv-hitelesítők személyét elfogadja.

*1. Terület-és Településfejlesztési Operatív programban nyertes pályázatok kapcsán TOP pályázat, és műszaki előadó kiválasztása*

*Előadó: jegyző*

Dr. Kiss Imre, alpolgármester: Átadja a szót dr. Balás Endre jegyző úrnak.

dr. Balás Endre, jegyző: Közművelődési érdekeltségnövelő támogatásra kiírt pályázatra kérelmet nyújtottak be. Itt a Batthyány Lajos Általános Művelődési központ eszközfejlesztését szeretnék megvalósítani.

Dr. Kiss Imre, alpolgármester: Javasolja elfogadni a Közművelődési érdekeltségnövelő támogatásra kiírt pályázatot, valamint a Művelődési Ház Bankett asztalokkal történő felszerelésére irányul bruttó 685.546,- Ft-os értékben, a Képviselő-testület a szükséges 68.555,-Ft önrészt a 2017. évi költségvetési tartalék terhére biztosítja.

A Képviselő-testület 5 igen szavazattal, ellenszavazat és tartózkodás nélkül a következő határozatot hozza:

84/2017. (VI.15.) Képviselő-testületi határozat:

Jánosháza Város Önkormányzatának Képviselő-testülete az emberi erőforrások minisztere – a belügyminiszterrel és a nemzetgazdasági miniszterrel egyetértésben – meghirdetett, a Magyarország 2017. évi központi költségvetéséről szóló 2016. évi XC. törvény 3. melléklet II. 4. a) pont szerinti, a **Közművelődési érdekeltségnövelő támogatásra** kiírt pályázatára kérelmet nyújt be a **Batthyány Lajos Általános Művelődési Központ eszközfejlesztésére**.

Az eszközfejlesztés a Művelődési Ház Bankett asztalokkal történő felszerelésére irányul bruttó 685.546,- Ft-os értékben.

A Képviselő-testület a szükséges 68.555,- Ft önrészt a 2017. évi költségvetési tartalék terhére biztosítja.

Felelős: polgármester

Határidő: azonnal

dr. Balás Endre, jegyző: A Batthyány Lajos Általános Iskola, valamint a főzőkonyha energetikai fejlesztésére az ENFI Kft. adta a legkedvezőbb ajánlatot.

Dr. Kiss Imre, alpolgármester: Javasolja elfogadni az ENFI Kft. árajánlatát!

A Képviselő-testület 5 igen szavazattal, ellenszavazat és tartózkodás nélkül a következő határozatot hozza:

85/2017.(VI.15.) Képviselő-testületi határozat:

Jánosháza Város Önkormányzatának Képviselő-testülete megrendeli az ENFI Kft-től (8200 Veszprém, Kádártai út 27. tetőtér) a TOP 3.2.1-16 pályázathoz kapcsolódóan a műszaki előkészítési feladatok ellátását bruttó 7.493.000,- Ft díj ellenében.

Felelős: polgármester

Határidő: azonnal

dr. Balás Endre, jegyző: Az óvoda, és a Zöld város közbeszerzési eljárás lebonyolítására a legkedvezőbb ajánlat a KG PROCURE Kft-től érkezett.

Dr. Kiss Imre, alpolgármester: Javasolja elfogadni a KG PROCURE Kft. árajánlatát!

A Képviselő-testület 5 igen szavazattal, ellenszavazat és tartózkodás nélkül az alábbi határozatot alkotja:

86/2017.(VI.15.) Képviselő-testületi határozat:

Jánosháza Város Önkormányzatának Képviselő-testülete megrendeli a KG PROCURE Kft-től (9733 Horvátzsidány, Hideg utca 23.) a Batthyány Lajos ÁMK óvoda fejlesztésére, és a közösségi terek fejlesztésére a közbeszerzési eljárás lebonyolítását bruttó 1.909.699,- Ft díj ellenében.

Felelős: polgármester

Határidő: azonnal

Horváthné Apró Erzsébet pénzügyi osztályvezető: Javasolja, hogy az önkormányzat az OTP tőkegarantált pénzpiaci befektetési jegyből 55.920 e Ft összeget váltson vissza a működéshez szükséges források finanszírozása érdekében.

Dr. Kiss Imre, alpolgármester: Javasolja a befektetési jegyek visszavásárlását az említett értékben!

A Képviselő-testület 5 igen szavazattal, ellenszavazat és tartózkodás nélkül az alábbi határozatot alkotja:

87/2017.(VI.15.) Képviselő-testületi határozat:

Jánosháza Város Önkormányzatának Képviselő-testülete az OTP tőkegarantált pénzpiaci befektetési jegyből 55.920 e Ft összeget vissza vált.

Felelős: polgármester

Határidő: azonnal

Stankovics István, képviselő: Az óvoda villanyvezetékeivel is gond van.

Bertáné Dörnyei Judit, képviselő: Már kért szakvéleményt.

Dr. Kiss Imre, alpolgármester: A konyha járólapozása, valamint a vízvezeték cseréje is kellene.

dr. Balás Endre, jegyző: Ebben a pályázatban erre nem volt lehetőség.

Dr. Kiss Imre, alpolgármester: Esetleg önerőből is meg lehetne csinálni, ha már úgy is felújítás lesz. Így az óvoda területén is megfelelő lenne a konyha állapota.

Horváthné Apró Erzsébet pénzügyi osztályvezető: A két konyha kapacitását, a felújítás alatt mindenképpen össze kell hangolni, hogy az ellátás megfelelően működjön.

Bertáné Dörnyei Judit, képviselő: A nyári étkeztetésnél megint kevés a jelentkező.

dr. Balás Endre, jegyző: A kormányhivatal ellenőrzést tartott, a kiérkezett kolléganő is javasolta, hogy az ételt a szülők elvihessék haza gyermekük részére. Azonban a kormányrendelet azt írja, hogy amennyiben lehetőség van a helyben való elfogyasztásra, akkor helyben kell elfogyasztani.

Horváthné Apró Erzsébet pénzügyi osztályvezető: A szülő felelőséggel kitöltötte az igénylést, így tisztában volt azzal, hogy a gyermeke az ételt helyben kell, hogy elfogyassza. A tapasztalat sajnos azonban azt mutatja, hogy 18-19 főből 5 fő fogyasztotta el az ételt helyben. A többi étel kidobásra került. Ezért a támogatást is vissza kell téríteni, pedig a konyha az előre jelzett mennyiséget maradéktalanul lefőzte.

Németh Zoltán, képviselő: A Jókai utcában a kerítés problémára mindenképpen megoldást kell találni.

Stankovics István, képviselő: A játszótéren lévő homokozó balesetveszélyes állapotban van, így annak használata nem biztonságos. Erre is oda kell figyelni.

Mivel több napirend, hozzászólás nincs, Dr. Kiss Imre alpolgármester az ülést 09.35. órakor bezárja.

K.m.f.

 Dr. Kiss Imre dr. Balás Endre

 alpolgármester jegyző

 Bertáné Dörnyei Judit Balhási Imréné

 jegyzőkönyv- hitelesítő jegyzőkönyv-hitelesítő